У С Т А В 
НА СДРУЖЕНИЕ С НЕСТОПАНСКА ЦЕЛ "МЕСТНА ИНИЦИАТИВНА РИБАРСКА ГРУПА СЛИВНИЦА, КОСТИНБРОД, БРЕЗНИК“
           Настоящият устав урежда основните устройствени правила на сдружението, организацията на неговата дейност, правата, задълженията, отговорностите на неговите членове и на органите на управление при осъществяването на дейност в обществена полза.
І. ОБЩИ ПОЛОЖЕНИЯ - НАИМЕНОВАНИЕ, СЕДАЛИЩЕ И АДРЕС НА УПРАВЛЕНИЕ
Чл. 1. (1) Наименованието на сдружението с нестопанска цел (СНЦ) е : 
"МЕСТНА ИНИЦИАТИВНА РИБАРСКА ГРУПА СЛИВНИЦА, КОСТИНБРОД, БРЕЗНИК", изписвано накратко "МИРГ  СЛИВНИЦА, КОСТИНБРОД, БРЕЗНИК". 
(2) Наименованието на Сдружението се изписва допълнително на английски език по следния начин Non-Profit Association “Fisheries Local Action Group Slivnitsa, Kostinbrod, Breznik” или съкратено NPA “FLAG Slivnitsa, Kostinbrod, Breznik”.

(3) Наименованието се изписва в официалната кореспонденция, печати, бланки и други документи на сдружението.
Чл. 2. Седалището на сдружението с нестопанска цел е в гр. Сливница, пл.”Съединение”№1.
Чл. 3. Адресът на управление на сдружението с нестопанска цел е в гр. Сливница, пл.”Съединение”№1.
Чл. 4. Навсякъде по-долу в този устав сдружението с нестопанска цел "МЕСТНА ИНИЦИАТИВНА РИБАРСКА ГРУПА СЛИВНИЦА, КОСТИНБРОД, БРЕЗНИК", ще се нарича за краткост "СДРУЖЕНИЕТО".
 

ІІ. СТАТУТ, ЦЕЛИ, ПРЕДМЕТ НА ДЕЙНОСТ, ПРИНЦИПИ И ПРИОРИТЕТИ
Чл. 5. Сдружението е доброволно, независимо, непартийно и неправителствено, демократично обединение на физически и юридически лица, които приемат устава и работят за осъществяване целите на сдружението.
Чл. 6. (1) Сдружението е юридическо лице с нестопанска цел за осъществяване на общественополезна дейност по смисъла на чл. 2 и чл. 38, ал. 1 от Закона за юридическите лица с нестопанска цел, подлежащо на регистрация по реда на същия Закон. 
(2) Сдружението се учредява за неопределен срок.
Чл. 7. Цели на Сдружението са: 

(1) Основни цели на Сдружението: 

1. Да насърчава устойчивото развитие на местната общност, включването на гражданите в процесите на вземане на решения на местно ниво, да подпомага  изграждане на гражданско общество, демократизация и прозрачност в дейността на местните органи на управление, чрез осъществяване на граждански инициативи и сътрудничество с държавни институции, местни и регионални власти;

2. Да подкрепя създаването на подходящи условия за развитието на децата и младежите, живеещи на територията на общините, за повишаване на качеството на предоставяните услуги в местната общност, за подобряване качеството на образованието и повишаване квалификацията на населението; 
3. Да подпомага съхраняването и опазването на околната среда и природните ресурси, както и да способства за насърчаване на ресурсната ефективност, за използване потенциала на културното наследство на територията на трите общини и опазване на културните паметници, историческо наследство и местната идентичност;
4. Да насърчава развитието на устойчива синя икономика и развитието на общностите, занимаващи се с рибарство и аквакултури.
5. Да отговаря за прилагането на Стратегията за местно развитие на цялата територия на община Сливница, цялата територия на община Костинброд и цялата територия на община Брезник по подхода ВОМР, както и да оказва съдействие при реализирането на проекти по конкретни мерки, включени в Стратегията; 

6. Да работи за развитие и утвърждаване на европейските практики за децентрализирано развитие на рибарските райони и насърчаване на местната инициативност „отдолу-нагоре” чрез прилагане на подхода Водено от общностите местно развитие /ВОМР/;

7. Да създава и поддържа капацитет за успешно прилагане и изпълнение на Стратегия за местно развитие и осъществява инициативи за популяризиране на територията;

8. Да работи за подпомагане на социалната интеграция и личностната реализация, да насърчава социалното приобщаване и намаляване на бедността; да насърчава практики за създаване на устойчива и качествена заетост;
9. Да подпомага и насърчава стимулиране на предприемачество и устойчив бизнес, конкурентоспособността на местните икономики /в сектора на рибарството и аквакултурите, преработвателната промишленост, услугите и подкрепа на МСП/ и възможностите за създаване на местен бизнес, включително чрез диверсификация и въвеждането на иновации в практиката;
10. Да спомага за развитието на туризма в рибарските райони;
11. Да насърчава обмена на опит, „добри практики” и знания между отделните местни инициативни рибарски групи и неправителствени организации в други рибарски райони на страната и чужбина;
12. Да подпомага, активизира и разширява транснационалното взаимодействие като участва в създаването и развитието на мрежи за сътрудничество;
(2) Специфични цели, съвпадащи с целите на подхода Водено от общностите местно развитие, а именно:

1. Подобряване на условията на живот на териториите на местните общности; 

2. Създаване на динамична жизнена среда и подобряване качеството на живот чрез развитие на хоризонтални и междусекторни партньорства и взаимодействие за инициативи от общ интерес, както и на практики и модели за добро управление и участие на заинтересованите страни в развитието на територията, като основа за териториално развитие; 

3. Подкрепа за териториалната идентичност, маркетинг и марки на база на специфичния териториален потенциал и продукти от местен характер; 

4. Повишаване на конкурентоспособността на местните икономики и възможности за създаване, развитие и стимулиране на предприемачество и устойчив местен бизнес, включително чрез диверсификация и подкрепа за алтернативни дейности; 

5. Подкрепа за въвеждането на иновации;

6. Засилване на капацитета за научни изследвания и иновации и на въвеждането на модерни технологии чрез подкрепа за иновации в предприятията и насърчаване на прехода към кръгова икономика чрез подкрепа за инвестиции в предприятията с цел подобряване на ресурсната ефективност; 

7. Насърчаване на устойчивата и качествена заетост и социално включване на уязвими и маргинализирани групи; 

8. Съхраняване и опазване на околната среда и насърчаване на ресурсната ефективност, вкл. дейности за превенция и управление на риска и за използване потенциала на културното наследство; 

9. Приобщаващо образование и образователна интеграция.

Чл. 8. За постигане на своите цели Сдружението използва всички средства, които не противоречат на Конституцията и законите на страната, както и на раздел Раздел V от настоящия Устав.

Чл. 9. Предметът на дейност на Сдружението е: 
1. Прилагане на подхода ВОМР по Европейския фонд за морско дело, рибарство и аквакултури и други децентрализирани програми за развитие, основани на участието на местните общности.
2. Кандидатстване за финансиране на Стратегията за ВОМР на местна инициативна рибарска група пред Министерство на земеделието и храните /МЗХ/ спрямо правилата на подхода ВОМР и съответните разпоредби на МЗХ, както и кандидатстване за финансиране пред други програми на Европейския съюз.
3. Организиране на конкурси за финансиране на проекти по Стратегията за ВОМР.
4. Разработване на анализи, стратегии, доклади, програмни документи; 
5. Осъществяване на изследователски програми, социологически проучвания, експертна и консултантска дейност. 
6. Организиране и провеждане на работни срещи, обучения, семинари, конференции, форуми, дебати и обсъждания с представители на всички нива на държавно управление, бизнес средите и нестопанските организации;
7. Създаване на партньорски отношения с университети, изследователски институти, държавна администрация, бизнес среди;
8. Предлагане на различни форми за обучение и професионална квалификация;
9. Издаване на брошури, бюлетини и други печатни материали;
10. Прилагане на мерки за изграждане на капацитет в общността; 
11. Участие в дейности на мрежа от структури в рибарски райони;
12. Поддържане на база от данни и осигуряване на обмен на информация и успешни практики.
Чл. 10. (1) В осъществяване на дейността си Сдружението може да извършва стопанска дейност, в съответствие с изискванията на чл. 2 и чл. 3, ал. 3 от Закона юридическите лица с нестопанска цел, доколкото тази дейност е допълнителна и пряко свързана с дейността по предходния член и приходите от нея се разходват за постигане целите на сдружението.
(2) Допълнителната стопанска дейност по предходната алинея е както следва: 
-  Издателска дейност;
- Консултантска дейност и услуги, изготвяне на анализи, организиране и провеждане на семинари, обучения, демонстрации, проучвания и други подобни във връзка с предмета на дейност и целите на Сдружението;
- Създаване и разпространение на информационни продукти;
- Управление на собствено имущество;
- Упражняване на права върху интелектуална собственост.
(3) Стопанската дейност, осъществявана от сдружението по ал. 2, се подчинява на действащите нормативни актове за съответния вид дейност. 
(4) За осъществяването на стопанската дейност сдружението може да учредява самостоятелно или в партньорство свои предприятия и кооперации, съгласно ТЗ и ЗК. 
Чл. 11. Сдружението се изгражда на следните принципи: 
1. Равнопоставеност между представителите на публичните институции и частния бизнес и неправителствения сектор; 
2. Равнопоставеност и сътрудничество между представителите на общините, съставляващи сдружението;
3. Равнопоставеност между представителите на рибарския сектор;
4. Равенство, взаимно уважение между членовете без оглед на раса, религия и партийна принадлежност, право на глас на всеки член, участие в управлението на сдружението и право да бъде информиран за дейността му.
Чл. 12. Сдружението работи в интерес на общественото благо. Приоритетите на Сдружението са дейностите, насочени към развитието на рибарските райони в сферите на: конкурентоспособността на рибарството, опазването на околната среда, подобряване качеството на живот и разнообразяване на икономическите дейности в рибарските райони, осигуряване на възможности за заетост и цялостно и хармонично развитие на хората.
Чл. 13. Независимост на сдружението:
1. В дейността си Сдружението се ръководи единствено от законите на Република България и от разпоредбите на настоящия устав, както и от изискванията, произтичащи от междуправителствените договорености за предоставяне на средства от Европейския съюз и други донори.
2. В дейността си Сдружението не преследва политически цели и не може да бъде обвързано с никоя партийна организация.
3. Членовете и ръководните органи на Сдружението не могат да използват Сдружението в интерес на други нестопански организации, както и на политически или стопански организации.
4. Сдружението като отделно юридическо лице може да участва в други организации и юридически лица по определения от закона ред.
 

ІІІ. ЧЛЕНСТВО, ПРАВА, ЗАДЪЛЖЕНИЯ и ПРЕКРАТЯВАНЕ
Чл. 14. (1) Членовете на МИРГ Сливница, Костинброд, Брезник могат да бъдат:
а) физически лица, които са с постоянен адрес и/или работят на територията на действие на МИРГ, или юридически лица със седалище и адрес на управление на територията на действие на МИРГ;
       б) клон на юридическо лице, ако клонът е регистриран на територията на действие на МИРГ най-малко 5 години преди подаване на заявление за предоставяне на финансова помощ;
        в) Общините Сливница, Костинброд и Брезник членуват задължително в Сдружението.
     (2) Представителите на публичния сектор, представителите на стопанския сектор и представителите на нестопанския сектор в Общото събрание на сдружението, по отделно не могат да превишават 49% от общия брой на членовете на Общото събрание
Чл. 15. (1) Членството в Сдружението е доброволно.
(2) Кандидатът (или законния представител на юридическото лице - кандидат) подава писмено заявление до Управителния съвет в което декларира, че е запознат и приема разпоредбите на устава на Сдружението. Заявлението следва да съдържа трите имена, ЕГН и точен адрес за физическите лица, а кандидатите - юридически лица следва да представят решение на управителните си органи за участие в сдружението и представляващия юридическото лице в органите на Сдружението. 
(3) Членството се придобива с решение на Управителния съвет.  
(4) При отказ на Управителния съвет кандидатът подава писмено заявление до Общото събрание. В този случай членството се придобива с решение на Общото събрание. 
Чл. 16. Членовете на Сдружението имат следните права:
1. да участват в управлението на Сдружението;
2. да бъдат информирани за неговата дейност;
3. да ползват имуществото на Сдружението само доколкото това е свързано с упражняване на дейности и функции в неговите управителни органи или такива, възложени с решение на тези органи;
4. да се ползват от резултатите от дейността на Сдружението съгласно  разпоредбите на устава.
Чл. 17. Членовете на Сдружението са длъжни:
1. да спазват устава и изпълняват решенията на органите на управление;
2. да спазват и изпълняват разпоредбите на устава на Сдружението и законите в тази връзка;
3. да участват редовно на събранията на Сдружението и в дейността му и да работят за осъществяване на целите му;
4. Всеки член на Сдружението прави задължително първоначална имуществена вноска /встъпителен членски внос/, както следва:

· Община Сливница, община Костинброд и община Брезник - 5 000,00 лв. 
· Юридически лица, представители на стопанския и нестопанския сектори и физически лица - 20,00 лв. 

5. Всеки член на сдружението е длъжен да внася годишен членски внос. Размерът на годишния членски внос е както следва:

· Община Сливница, община Костинброд и община Брезник - 1 000,00 лв.
· Юридически лица, представители на стопанския и нестопанския сектори и физически лица - 20,00 лв. 

6. Размерите на първоначалната вноска и годишния членски внос се определят по решение на Общото събрание. 

7. Вноските се внасят в касата на Сдружението или по банкова сметка на Сдружението. Първоначалната вноска се внася в срок до 30 дни от регистрацията на Сдружението – за учредителите, или при подаване на заявлението за членство - за нов член. Годишният членски внос се внася в срок до 30 юни на съответната календарна година. Новоприетите членове внасят годишен членски внос за съответната календарна година заедно с встъпителния членски внос.

Чл. 18. За задълженията на Сдружението членът отговаря до размера на предвидените в устава и определените от общото събрание членски внос и имуществени вноски. Над този размер членът не отговаря лично за задълженията на Сдружението.
Чл. 19. Членствените права и задължения, с изключение на имуществените, са непрехвърлими и не преминават върху други лица при смърт, съответно при прекратяване.
Чл. 20. Членството в Сдружението се прекратява:
1. С едностранно писмено заявление отправено до УС на Сдружението;
2. С прекратяване на Сдружението;
3. При отпадане поради невнасяне на членски внос, определените от Общото събрание имуществени вноски и системно неучастие в дейността на Сдружението;
4. Със смъртта или поставяне под пълно запрещение, респективно прекратяване на юридическо лице - член на Сдружението;
5. С изключването по решение на Общото събрание.
Чл. 21. Член на Сдружението може да бъде изключен с решение на Общото събрание, когато нарушава предвидените в настоящия Устав задължения или извърши други действия, които правят нататъшното му членство в Сдружението невъзможно или несъвместимо с целите и дейността на Сдружението.
Чл. 22. (1) Отпадането се счита настъпило с вземането на решение за това от Управителния съвет, когато член на Сдружението:
1. не е внесъл в срок 2 /две/ последователни вноски по членския внос;
2. е преустановил участието си в дейността на Сдружението, като не е присъствал на повече от 2 /две/ последователни заседания на общото събрание или не е изпълнил друго свое задължение в срока, определен от Общото събрание или Управителния съвет или е подал Заявление по чл.20, т.1 от Устава.
(2) Горните обстоятелства се констатират от УС по документите на Сдружението, който докладва отпадането на общото събрание и го отразява в документацията на Сдружението.
(3) Решението на управителния съвет за изключване на член на сдружението или отказ от изключване може да се обжалва пред Общото събрание.

Чл. 23. Във всички случаи на прекратяване на членството Сдружението не дължи връщане на направените имуществени вноски. Прекратилия членството си член е длъжен да направи дължимите имуществени вноски за периода на членството му, с изключение на случая по чл. 20 т. 4. Също така, при прекратяване на членството по чл 20. т. 1, ако напускащият член е изразил несъгласие с решение на Общото събрание за допълнителни имуществени вноски и не по-късно от 15 дни след като е узнал за решението е подал уведомление, че напуска Сдружението на това основание, последният не дължи определените със същото решение вноски.
 

ІV. ОРГАНИ НА УПРАВЛЕНИЕ И ПРЕДСТАВИТЕЛСТВО. ОБЩО СЪБРАНИЕ
Чл. 24. Органи на управление на Сдружението са:
1. Общо събрание
2. Управителен съвет
3. Председател на Управителния съвет
4. Изпълнителен директор
Чл. 25. Общото събрание е върховен орган на Сдружението. То се състои от всички членове на Сдружението. Учредителното общо събрание се състои от всички учредители.
Чл. 26. /1/ Членовете на Сдружението - физически лица участват лично в общото събрание. Те могат да бъдат представлявани от упълномощено лице с пълномощно с нотариална заверка на подписите. 
/2/ Членовете на Сдружението - юридически лица участват в общото събрание чрез своите законни представители или упълномощени лица.
/3/ Правото на участие на общините в Сдружението се удостоверява с решения на общинските съвети. Общината се представлява от лице, определено с решение на общинския съвет.
/4/ Пълномощник не може да бъде член на Сдружението, респ. физическо лице, което представлява член-юридическо лице, или член на Управителния съвет. Пълномощникът не може да представлява повече от един член на сдружението. Преупълномощаване не се допуска.
Чл. 27. (1) Общото събрание:
1. Изменя и допълва устава;
2. Приема други вътрешни актове;
3. Избира и освобождава членовете на Управителния съвет и Председателя на Управителния съвет; 
4. Приема и изключва членове в случаите по чл. 15, ал. 4, чл.20, т.5 и чл.22, ал.3 от Устава;
5. Взема решение за откриване и закриване на клонове;
6. Взема решение за участие в други организации;
7. Взема решение за преобразуване или прекратяване на Сдружението;
8. Приема основни насоки и програма за дейността на Сдружението, включително и  Стратегията за ВОМР;
9. Приема бюджета на Сдружението, включително бюджета по Стратегията за ВОМР;
10. Взема решение относно дължимостта и размера на членския внос или на имуществените вноски;
11. Приема отчета за дейността на Управителния съвет;
12. Отменя решенията на другите органи на Сдружението, които противоречат на закона, устава или на вътрешни актове, регламентиращи дейността на Сдружението;
13. Приема правилата и реда за извършване на общественополезна дейност;
14. Взема и други решения предвидени в устава.
15. Определя седалището и адреса на управление на Сдружението.
(2) Правата по ал. 1, т. 1, 3, 7, 9, 11 и 12 не могат да се възлагат на други органи на Сдружението. 
(3) Решенията на общото събрание са задължителни за другите органи на Сдружението.
(4) Решенията на общото събрание подлежат на съдебен контрол относно тяхната законосъобразност и съответствие с устава.
Чл. 28. (1) Общото събрание се свиква от Управителния съвет по негова инициатива или по искане на една трета от членовете на Сдружението. Ако в последния случай управителния съвет в двуседмичен срок не отправи писмено покана за свикване на общото събрание, то се свиква от съда по седалището на Сдружението по писмено искане на заинтересуваните членове или упълномощено натоварено от тях лице.
(2) Поканата трябва да съдържа дневния ред, датата, часа и мястото за провеждането на общото събрание и по чия инициатива то се свиква.
(3) Поканата се публикува на интернет страницата на Сдружението и се поставя на мястото за обявления в сградата по седалище и адрес на управление на Сдружението, най-малко 10 дни преди насрочения ден.

 (4) Писмените материали, свързани с дневния ред на общото събрание, трябва да бъдат предоставени на разположение на членовете най-късно до датата на публикуване на поканата за свикването на събранието.
Чл. 29. На заседанието на общото събрание се изготвя списък на присъстващите членове на Сдружението-физически лица, респ. представляващи членовете-юридически лица, или техните пълномощници при условията на чл. 26. Те удостоверяват присъствието си с подпис, като преди това се легитимират с личната си карта. Списъкът се заверява от председателя, секретаря и преброителите на общото събрание.
Чл. 30. Общото събрание е законно, ако присъстват лично или чрез пълномощник повече от половината от всички членове. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят. 
Чл. 31. (1) Всеки член на общото събрание има право на един глас, който упражнява лично или чрез пълномощника си при условията на чл. 26.
(2) Член на общото събрание няма права на глас при решаването на въпроси, отнасящи се до:
1. Него, неговия съпруг/а/ или роднини по права линия - без ограничение, по съребрена линия - до четвърта степен, или по сватовство - до втора степен включително;
2. Юридически лица, в които той е управител или може да наложи или възпрепятства вземането на решения.
Чл. 32. (1) Решенията на общото събрание се вземат с мнозинство от присъстващите.
(2) Решенията по чл. 25, ал.1, т.1 и 7 от ЗЮЛНЦ се вземат с мнозинство 2/3 от присъстващите.
(3) По въпроси, които не са включени в обявения в поканата дневен ред, не може да се вземат решения. 
Чл. 33. (1) За заседанието на общото събрание се води протокол. Той се подписва от председателя и протоколчика на събранието. Протоколите се водят и съхраняват според изискванията на закона.
(2) Към протоколите се прилага списък на присъстващите, пълномощните по чл. 26 и документите, свързани със свикването на общото събрание.
(3) Всеки член, присъствал на общото събрание, има право да иска и следи за точното записване в протокола на приетите решения.
Чл. 34. (1) Управителния съвет се състои от 9 лица – членове на Сдружението. Юридическите лица, с изключение на общините, в УС се представляват от законните им представители или изрично оправомощени от тях лица, които могат и да не са членове на сдружението. Представителите на общините в УС могат и да не са членове на сдружението.
 (2) Членовете на управителния съвет се избират за срок от 5 /пет/ години. До избирането на нов управителен съвет членовете на стария изпълняват своите функции. Членовете на управителния съвет могат да бъдат преизбрани без ограничение.
(3) При избора на членове на УС, трябва да се следва и изпълни следния принцип:
- представителите на публичния сектор, представителите на стопанския сектор и представителите на нестопанския сектор в УС на сдружението, по отделно не могат да превишават 49% от общия брой на членовете на управителния съвет;
Чл.35 (1) Членовете на УС трябва да имат постоянен адрес и/или работят на територията на действие на МИРГ, когато са физически лица, или имат седалище и адрес на управление на територията на действие на МИРГ, когато са юридически лица; 

(2) член на УС и представляващ по закон и пълномощие член на УС на МИРГ, включително и когато член е юридическо лице, трябва да отговаря на следните условия:
1. не са осъдени с влязла в сила присъда за престъпление по чл. 108а, чл. 159а - 159г, чл. 172, чл. 192а, чл. 194 - 217, чл. 219 - 252, чл. 253 - 260, чл. 301 - 307, чл. 321, 321а и чл. 352 - 353е от Наказателния кодекс;

2. не са осъдени с влязла в сила присъда за престъпление, аналогично на тези по т. 1, в друга държава членка или трета страна;

3. нямат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към общината по седалището на възложителя и на кандидата, или аналогични задължения, съгласно законодателството на държавата, в която кандидатът е установен, доказани с влязъл в сила акт на компетентен орган или размерът на неплатените дължими данъци или социално – осигурителни вноски е не повече от 1 на сто от сумата на годишния общ оборот за последната приключена финансова година, но не повече от 50 000 лв.;

4. не е налице неравнопоставеност в случаите по чл. 44, ал. 5 от ЗОП;

5. не е установено с акт на компетентен орган, че:

а) са представили документ с невярно съдържание, свързан с удостоверяване липсата на основания за отстраняване или изпълнението на критериите за допустимост и/или подбор/избор;

б) не са предоставили изискваща се информация, свързана с удостоверяване липсата на основания за отстраняване или изпълнението на критериите за допустимост и/или подбор/избор;

6. не е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

7. не е налице конфликт на интереси по смисъла на § 2, т. 21 от Допълнителните разпоредби на Закона за обществените поръчки, който не може да бъде отстранен.

8. не са обявени в несъстоятелност или в производство по несъстоятелност, не са в процедура по ликвидация, не са сключили извънсъдебно споразумение с кредиторите си по смисъла на чл. 740 от Търговския закон, не са преустановили дейността си, а в случай че кандидатът е чуждестранно лице – не се намира в подобно положение, произтичащо от сходна процедура, съгласно законодателството на държавата, в която е установен;

9. не е установено, че не са изпълнили разпореждане на Европейската комисия за възстановяване на предоставена неправомерна и несъвместима държавна помощ.

10. не са лица, които лично или в качеството си на собственик, управител или контролиращ друго лице предоставят или са предоставяли консултантски услуги на същата МИРГ, свързани с разработването и прилагането на стратегия за ВОМР за периода 2021 – 2027 г.;

11. не са свързани лица по смисъла на § 1 от допълнителните разпоредби на Търговския закон с член на колективния управителен орган или представляващ по закон и пълномощие член на Колективния управителен орган на МИРГ и/или на Контролния орган на МИРГ, или представляващ по закон и пълномощие член на Контролния орган на МИРГ. 

Изискванията по точка 8 не се прилагат, когато член на колективния управителен орган и/или член на контролния орган на МИРГ е физическо лице или община.

Изискванията по точки 4, 5, 6, 8 и 9 не се прилагат за представляващия/те на юридическите лица – МИРГ, член на колективния управителен орган на МИРГ и член на контролния орган на МИРГ, ако такъв е предвиден в устава на МИРГ.

Спазването на т. 11 не се изисква за членове на Колективните управителни органи на МИРГ и/или на Контролните органи на МИРГ, когато същите са общини.

Чл. 36.(1) Управителният съвет:
1. определя обема на представителната власт на отделни негови членове; 
2. осигурява изпълнението на решенията на общото събрание;
3. разпорежда се с имуществото на сдружението при спазване изискванията на устава;
4. подготвя и внася в общото събрание проект за бюджет;
5. подготвя и внася в общото събрание отчет за дейността на сдружението;
6. определя реда и организира извършването на дейността на сдружението, включително и тази в обща полза, и носи отговорност за това;
7. взема решения по всички въпроси, които по закон или съгласно устава не спадат в правата на друг орган;
8. изпълнява задълженията, предвидени в устава;
9. приема членове на Сдружението; 
10. избира Изпълнителен директор; 
11. може да избере от своя състав заместник председател на Управителния съвет; 
12. освобождава членове на Сдружението.
 (2) Специфични функции на Управителния съвет са:
1. Приема дългосрочната стратегия за организационното развитие на Сдружението, актуализира я ежегодно или при всяко подписване и/или преподписване на договор с финансиращи институции, включително МЗХ;
2. Изготвя и приема организационна структура, правилник и процедури за функционирането на изпълнителните органи на Сдружението;
3. Избира и освобождава изпълнителните и оперативните звена на Сдружението, чиито функции и отговорности се регламентират във вътрешни правила и процедури на сдружението с изключение на Председателя на Управителния съвет, който се избира пряко от Общото събрание;
4. Избира и освобождава Изпълнителния директор на Сдружението с мнозинство 2/3 от общия брой на членовете на УС за мандата на УС на Сдружението. До избирането на нов Изпълнителен директор, старият изпълнява своите функции. Изпълнителният директор може да бъде преизбиран без ограничение.
5. Делегира на експертни съвети и/или журита правомощия по оценка на проектните предложения, финансирани от СДРУЖЕНИЕТО по СВОМР или други финансиращи програми;
6. Взема окончателни решения за финансиране на проекти по СВОМР или други финансиращи програми;
7. УС управлява бюджета на Сдружението чрез организиране на конкурси на база на приетата стратегия на Сдружението и съобразени с изискванията на финансиращата организация/институция;
8. Избира представители на Сдружението в национални и европейски мрежи на рибарските региони;
9. Взема решение относно участието на Сдружението в управлението и контрола на други юридически лица.
Чл. 37. (1) Заседанията на управителния съвет се свикват и ръководят от председателя. Председателят е длъжен да свиква заседание на УС при писмено искане на една трета от членовете му. Ако председателят не свика заседание на УС в седмичен срок, то може да се свика от всеки един от заинтересуваните членове на УС. При отсъствие на председателя заседанието се ръководи от определен от УС негов член.
(2) Управителния съвет може да взема решение, ако на заседанието присъстват повече от половината от неговите членове.
(3) Решенията се вземат с мнозинство на присъстващите, а решенията по чл.14, ал. 2 и чл. 31,т.3 и 6 от ЗЮЛНЦ с мнозинство от всички членове.
(4) Присъстващо е и лице, с което има двустранна телефонна или друга връзка, гарантираща установяването на самоличността му и позволяваща участието му в обсъждането и вземането на решения. Гласуването на този член се удостоверява в протокола от председателстващия заседанието.
(5) Управителния съвет може да вземе решение и без да бъде провеждано заседание (неприсъствено), ако протоколът за взетото решение бъде подписан без забележки и възражения за това от всички членове на УС. 
Чл. 38. Членовете на управителния съвет носят солидарна отговорност за своите действия, с които увреждат интересите на Сдружението. Всеки от членовете на съвета може да бъде освободен от отговорност, ако се установи, че няма вина за настъпилите вреди.
Чл. 39. Председателят на управителния съвет се избира за срок от пет години и има следните правомощия:
1. Представлява Сдружението в страната и чужбина, включително пред: държавни органи, институции и учреждения, местни органи на власт и управление, обществени организации, финансови институции, данъчни органи, митнически органи, органи на НОИ, на НЗОК и трети лица;
2. Организира подготовката и провеждането на заседания на УС;

3. Свиква и ръководи заседанията на УС;
4. Осъществява функции по публично представителство на Сдружението на национално и международно ниво, освен ако от Управителния съвет е избран друг представител на Сдружението;
5. Ръководи заседанията на Общото събрание на Сдружението;
6. Осъществява координацията и взаимодействието между органите на сдружението;
7. Сключва /подписва/ трудов договор или договор за наемане с изпълнителния директор и останалите членове на персонала на Сдружението.

8. Сключва допустимите от закона договори, съгласно целите и дейността на Сдружението;

9. Подписва договори за финансиране на проекти от страна на Сдружението с бенефициенти от местните общности по правилата и разпоредбите на финансиращи организации, включително с МЗХ по СВОМР. 
10. За извършване на правни и фактически действия във връзка с дейността на Сдружението, Председателят на УС може да упълномощи Изпълнителния директор с нотариално заверено пълномощно, в което се определя изрично обемът на неговата представителна власт.

Чл. 40. Изпълнителният директор:  
1. Изпълнителният директор управлява програмната и финансовата дейност на Сдружението съобразно Устава, Вътрешните правила и решенията на Управителния съвет. 
2. Изпълнителния директор участва в заседанията на УС с право на съвещателен глас.
3. Отговаря за прилагането на Стратегията за ВОМР; 

4. Подготвя и внася в УС проекти за стратегия и бюджет, включително по СВОМР ;
5. Предлага на УС вътрешните правила за работа на Сдружението и промени в тях;

6. Определя длъжностните характеристики, техническите задания и щатното разписание на служителите, експертите и другите сътрудници на Сдружението;
7. Предлага на УС за назначаване и освобождаване лица от щатния и нещатния състав на Сдружението и определяне възнагражденията им;
8. Извършва текущите разходи за дейността на Сдружението и одобрява дейността и извършените разходи на персонала;
9. Осигурява изпълнението на решенията на УС и Общото събрание;
10. Води книгите на Сдружението, книга на протоколите и книга на даренията и завещанията;
11. Изготвя и представя на Управителния съвет проект на годишен отчет за дейността и финансов отчет на Сдружението;
12. Оказва съдействие на организациите, извършващи преглед на дейността на Сдружението;
13. Изготвя доклад за дейността на Сдружението в съответствие с чл. 40, ал.2 от ЗЮЛНЦ и публикува информация за дейността на Сдружението и осигурява вписването в регистъра на юридическите лица с нестопанска цел;
14. Взема решения по всички въпроси, които по закон или съгласно Устава не спадат към правомощията на друг орган на Сдружението. 
15. Изпълнителният директор трябва да отговаря на следните изисквания:
1. Завършено висше образование, най-малко с образователно-квалификационна степен „Магистър“; 

2. Общ професионален опит – минимум 5 години в прилагане на европейски проекти;

3. Управленски опит – минимум 1 година;

4. Опит в разработване, изпълнение, мониторинг, контрол и/или реализиране на най-малко два проекта, финансирани със средства от ЕС;
16. За дейността си Изпълнителният директор се отчита пред Управителния съвет и Общото събрание.
Чл. 41. (1) Всеки член на управителния съвет може да бъде освободен преди изтичане на мандата му с решение на Общото събрание, ако:
1. важни съображения, свързани с дейността на Сдружението, наложат това;
2. възникнат конкретни законови пречки за участието му в съвета, или ситематически не изпълнява задълженията си, произтичащи от настоящия устав, или извършва закононарушения, или други дейности, с които може да увреди доброто име на Сдружението.
(2) Всеки член на управителен орган може да го напусне с писмено изявление до съответния орган, но освобождаването му става с решение на Общото събрание.
 

V. НАБИРАНЕ НА СРЕДСТВАТА, ИМУЩЕСТВО, УПРАВЛЕНИЕ И РАЗПОРЕЖДАНЕ С ИМУЩЕСТВОТО.
Чл. 42. Сдружението набира средства като кандидатства за финансиране на Стратегията по ВОМР към Европейския фонд за морско дело, рибарство и аквакултури (ЕФМДРА) и други програми на Европейския съюз, както и други схеми на финансиране от национални и международни донори.
Чл. 43. Други източници на средства на Сдружението са от членския внос, имуществените вноски на членовете, стопанската дейност предвидена в закона и този устав, дарения от физически и юридически лица, спонсорство и други.
Чл. 44. Имуществото на Сдружението се състои от право на собственост и други вещни права върху движимо и недвижимо имущество, вземания, други права предвидени от закона.
Чл. 45. Всички членове на Сдружението дължат годишен членски внос в размер, определен с решение на общото събрание. 
Чл. 46. Имуществените вноски на членовете се определят по вид и размер от общото събрание, което посочва в решението си начина и срока на внасянето им.
Чл. 47. (1) При приключване на годишния баланс със загуба общото събрание може да вземе решение, с квалифицирано мнозинство 2/3 от присъстващите, за внасяне на допълнителни вноски от членовете за покриването на загубата.
(2) Сдружението не разпределя печалба.
Чл. 48. (1) Сдружението разходва имуществото си за посочените в Чл. 38 ал. 1 от ЗЮЛНЦ цели и дейности и по-конкретно за:
1. Управление и администриране на средства по подхода ВОМР по Европейския фонд за морско дело, рибарство и аквакултури (ЕФМДРА) и други децентрализирани програми за развитие, основани на участието на местните общности.
2. Финансиране на проекти на местни бенефициенти за осъществяване на стратегията на Сдружението;
3. Дейности, свързани с приобщаването на Сдружението към националната и европейска мрежи на рибарските райони и Местни инициативни рибарски групи.
4. Обучителни, информационни, изследователски и други дейности, необходими за осъществяването на целите на сдружението.
5. Други цели, определени със закон.
(2) Допустимите бенефициенти на сдружението, критериите за избори на проекти и процедурите за финансиране на проекти на бенефициентите се определят от правилника и процедурите за функционирането на изпълнителните органи на Сдружението. 
(3) Сдружението може безвъзмездно да разходва имуществото и да осъществява дейността насочена за постигане на целите, определени в този устав.
 

VІ. ПРЕОБРАЗУВАНЕ, ПРЕКРАТЯВАНЕ, ЛИКВИДАЦИЯ И ЗАЛИЧАВАНЕ
Чл. 49. Сдружението не може да се преобразува в юридическо лице с нестопанска цел за осъществяване на дейност в частна полза.
Чл. 50. Сдружението се прекратява :
1. С решение на Общото събрание;
2. С решение на окръжния съд по седалището на Сдружението, когато: 
1. не е учредено по законния ред;
2. извършва дейност, която противоречи на Конституцията, на законите и на добрите нрави;
3. е обявено в несъстоятелност.
Чл. 51. (1) При прекратяване на Сдружението се извършва ликвидация, за която се прилагат разпоредбите на Търговския закон.
(2) Ликвидацията се извършва от управителния съвет, а в случаите, определени със закон, ликвидаторът се назначава от окръжия съд по седалището.
(3) Ликвидаторът е длъжен по възможност да удовлетвори кредиторите на Сдружението от наличните парични средства, а ако това е невъзможно-чрез осребряване първо на движимото, а след това на недвижимото имущество.
(4) Имуществото не може да се прехвърля по какъвто и да е начин на:
- Учредителите и настоящите и бившите членове;
- Лицата били в състава на органите му и служителите му;
- Ликвидаторите освен дължимото възнаграждение;
- Съпрузите на лицата по т.1-3;
- Роднините на лицата от т.1-3 по права линия без ограничение, по съребрена линия-до четвърта степен, или по сватовство-до втора степен включително.
Чл. 52. (1) Имуществото, останало след удовлетворяването на кредиторите, се предоставя по решение на съда на юридическо лице с нестопанска цел, определено за извършване на общественополезна дейност със същата или близка нестопанска цел, ако не е определена такава в устава или от общото събрание, взело решение за прекратяване и обявяване в ликвидация на сдружението.
(2) Ако имуществото не бъде предоставено по реда на ал.1, то се предоставя по равно на трите общини – Сливница, Костинброд и Брезник.
Чл. 53. (1) Вписването на Сдружението се заличава по искане на ликвидатора, на прокурора или органите на държавния финансов контрол, служебно от министъра на правосъдието в предвидените от ЗЮЛНЦ случаи.
(2) Заличаването на вписването, освен в случая по искане на ликвидатора, не освобождава Сдружението и управителните му органи от задълженията и отговорностите по ЗЮЛНЦ.
 

VІІ. ГОДИШНО ПРИКЛЮЧВАНЕ
Чл. 54. Ежегодно до края на м. Януари управителния съвет съставя за изтеклата календарна година годишен счетоводен отчет и доклад за дейността.
Чл. 55. В доклада за дейността се описва протичането на дейността и състоянието на Сдружението и се разяснява годишния счетоводен отчет. Доклада за дейността на Сдружението е публичен и трябва да съдържа данни относно:
1. Осъществените дейности, изразходваните за тях средства, връзката им с целите и програмите на Сдружението и постигнатите резултати;
2. Размера на безвъзмездно полученото имущество и приходите от другите дейности за набиране на средства;
3. Финансовия резултат.
Чл.56. Управителният съвет взема решение за свикване на редовно общо събрание за приемането на изготвените годишен счетоводен отчет и отчет за дейността.
 

VІІІ. КНИГИ НА СДРУЖЕНИЕТО 
Чл. 57. Освен задължителните счетоводни книги, Сдружението поддържа протоколна книга на Сдружението, протоколна книга за заседанията на общото събрание, протоколна книга за заседанията на управителния съвет, регистър за даренията и почетна книга за дарения и завещания.
Чл.58. Всички книги на Сдружението се съхраняват в неговия офис и са достъпни за участниците в заседанията на общото събрание и на управителния съвет.
 

ІХ. ПРЕХОДНИ И ЗАКЛЮЧИТЕЛНИ РАЗПОРЕДБИ
Чл. 59. Промени в настоящия устав могат да бъдат извършвани по реда на този устав и ЗЮЛНЦ.
Чл. 60. Относно тълкуването или прилагането на разпоредбите на настоящия устав се прилагат разпоредбите на общото българско гражданско законодателство и ЗЮЛНЦ.
Чл. 61. (1) Настоящият устав е приет на учредителното събрание на "МЕСТНА ИНИЦИАТИВНА РИБАРСКА ГРУПА СЛИВНИЦА, КОСТИНБРОД, БРЕЗНИК“ на 10.12.2024г. 
(2) Неразделна част от този Устав е списъкът на учредителите, които с подписа си удостоверяват неговото приемане.
 

ПРЕДСЕДАТЕЛ НА СЪБРАНИЕТО:                                                                       
 

СЕКРЕТАР НА СЪБРАНИЕТО:                                                                       
ПРЕБРОИТЕЛ НА СЪБРАНИЕТО :                                                                       

